RESOLUCIÓN do 18 de outubro de 2004 pola que se convoca un curso sobre intervención e defensa persoal policial.
ACADEMIA GALEGA DE SEGURIDADE — III. OUTRAS DISPOSICIÓNS — 28/10/2004

Dentro das actividades programadas para o ano 2004 en colaboración coa Deputación Provincial de Ourense, en virtude do convenio de formación asinado entre a Consellería de Xustiza, Interior e Administración Local e a Deputación Provincial de Ourense, anúnciase a realización dun curso sobre intervención e defensa persoal policial, que se deberá desenvolver conforme as seguintes bases:
Obxectivos.
Ampliación de coñecementos sobre as últimas técnicas de intervención e actuación ante as distintas situacións problemáticas que se poidan producir no traballo e na función policial.
Publicación.
Esta actividade formativa, e tamén todas aquelas que se desenvolvan en colaboración coa Deputación Provincial de Ourense, será obxecto de publicación no Diario Oficial de Galicia e no BOP de Ourense.
Destinatarios.
O curso vai dirixido aos membros dos corpos de policía local da provincia de Ourense.
Inscrición.
A inscrición dos participantes será totalmente gratuíta.
Prazas.
20 prazas.
Solicitudes.
1. O persoal que desexe participar neste curso deberá presentar, cuberta á máquina ou con letra moi clara, a instancia que figura no anexo.
2. O prazo para a presentación de instancias rematará o día 16 de novembro, ás 14.00 horas.
3. As instancias deberán enviarse á Deputación Provincial de Ourense-Departamento de Formación Continua (fax: 988 38 52 15); rúa Progreso nº 30, 32003 Ourense; ou ben poden entregarse en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Datas.
O curso realizarase durante os días 19, 20, 26 e 27 de novembro.
O horario será das 17.00 ás 21.00 horas os días 19 e 26; e das 10.00 ás 13.00 e das 16.30 ás 19.30 horas os días 20 e 27.
Contido.
-Prácticas de iniciación na defensa persoal israelí (Krav Maga).
-Prácticas de detencións.
* Situacións.
* Identificacións.
* Cacheos. Precaucións.
* Esposamentos. Tipos.
* Conducións.
* Detencións ao paso.
* Controis.
* Tratamento ao detido.
* Protección de autoridades: técnicas básicas.
-Prácticas de loita aplicada á defensa persoal.
Relación de admitidos.
A relación de admitidos farana pública o día 17 de novembro a partir das 14.00 horas, tanto a Deputación Provincial de Ourense como a Academia Galega de Seguridade. Os interesados poden coñecer e confirmar a súa asistencia chamando aos teléfonos 986 59 00 21 (AGS) ou 988 38 51 42 (Departamento
de Formación Continua da Deputación Provincial de Ourense).
Lugar.
O curso desenvolverase nas instalacións do Pazo de Deportes Paco Paz da Deputación Provincial de Ourense sito na Finca Sevilla, s/n, Ourense.
Certificado de asistencia.
Ao remate do curso entregaráselles un certificado de asistencia a aquelas persoas que acrediten a súa participación continuada a el.
Modificacións.
Tanto a Academia Galega de Seguridade como a Deputación Provincial de Ourense, se é o caso, poderán modificar o desenvolvemento do curso para adaptalo ás necesidades da Administración e ás continxencias que poidan xurdir.
A Estrada, 18 de outubro de 2004.
Juan José Fariñas-Ferro Rodríguez
Director xeral da Academia Galega de Seguridade
CONSELLERÍA DA PRESIDENCIA, RELACIÓNS INSTITUCIONAIS
E ADMINISTRACIÓN PÚBLICA